สังคมข่าวหุ้นนิวส์เวฟ
ตลาดหุ้นไทยล่าสุดปิดการซื้อขายที่ระดับ 1,509.92 จุด ปรับเพิ่มขึ้น 0.14 จุด พ่วงด้วยมูลค่าการซื้อขายรวม 4.4 หมื่นล้านบาท
6 ต.ค. 2559

ตลาดหุ้นไทยล่าสุดปิดการซื้อขายที่ระดับ 1,509.92 จุด ปรับเพิ่มขึ้น 0.14 จุด พ่วงด้วยมูลค่าการซื้อขายรวม 4.4 หมื่นล้านบาท
* แม้ตลาดหุ้นไทยเมื่อวานจะปิดอยู่ในแดนบวก แต่ถือเป็นการปรับตัวเพิ่มขึ้นแบบบางเฉียบ * ดูทรงแล้ววันนี้ตลาดหุ้นไทยน่าจะยังแกว่งตัวในกรอบแคบไปต่อเนื่อง สิ่งสำคัญคงต้องดูที่แนวรับด้วยแหละว่า ที่ระดับ 1,500 จุด สามารถต้านทานเวลาเผชิญแรงขายหนักๆ ไหวหรือไม่
* ขณะที่กลุ่มเข้าซื้อสุทธิล่าสุดทางต่างชาติเข้าเก็บไป 1,088 ล้านบาท ตามด้วยบัญชีบริษัทหลักทรัพย์อีก 828 ล้านบาท ส่วนกลุ่มเทขายสุทธิสถาบันสาดออก 1,316 ล้านบาท และรายย่อยที่ขาย 600 ล้านบาท
*  เอาล่ะไม่ว่าภาวะตลาดจะเป็นแบบไหนก็อย่าไปหวั่นกลัว เพราะถ้าเป็นหุ้นของจริงยังไงก็ต้องสร้างผลตอบแทนได้ดีไปสอดคล้องกับพื้นฐาน * เริ่มกันด้วยหุ้นแรก ILINK ช่วงนี้เริ่มกลับเข้าสู่ช่วงขาขึ้นของเทรนด์ธุรกิจกันอีกรอบแล้ว
* ล่าสุดอยู่ในช่วงนั่งลุ้นกระทรวงมหาดไทยชงโครงการ Submarine cable เกาะสมุย-เกาะเต่า
* โดยน่าจะเข้าพิจารณาในที่ประชุม ครม. ภายในช่วงเดือนนี้ หากทุกอย่างไม่มีผิดแผน การเปิดประมูลน่าจะเริ่มต้นได้สักช่วงประมาณเดือนพ.ย.
* ผู้เข้าแข่งขันรอบนี้มีน้อย ซึ่งขาหลักจะเป็น ILINK และ ITD ที่เตรียมฟาดฟันชิงคว้างานกัน
* ฟากแวดวงการเงินประเมินกันมาว่า ทาง ILINK น่าจะชิงคว้างานไปได้สัก 1 โครงการ
* นั่นหมายความว่า ธุรกิจวิศวกรรมที่เคยชะลอตัวในช่วงครึ่งปีแรก จะกลับมาพีคเบ่งบานในช่วงท้ายปีทันที
* ที่น่าสนใจกว่านั้น คือ แบ็กล็อกล่าสุดของบริษัทที่ตุนไปแล้วร่วม 2,000 ล้านบาท
* โดยการบันทึกรายได้หลักจะเข้าสู่ช่วงต้นปี 60 เรียกได้ว่า เชิงระยะสั้นหรือระยะยาวมีสตอรี่หนุน ILINK แน่น
* หุ้นทีวีดิจิตอล WORK-MONO กลายเป็นหุ้นเด่นประจำกลุ่มสื่อขึ้นมาในทันตา
* โดยทั้ง 2 รายนอกจากจะมีโอกาสรับผลบวกจากต้นทุนค่าธรรมเนียมใบอนุญาตที่จะลดลงในช่วงอนาคตแล้ว
* แต่เชิงพื้นฐานเองยังคงอยู่ในเกณฑ์ที่น่าสนใจเป็นอย่างมาก
* ฟาก WORK ยังคงสมฐานะหุ้น TOP PICK ของกลุ่มสื่อในปัจจุบัน เพราะด้วยฐานกำไรที่โตวันโตคืน แต่ตัวเรทติ้งและราคาค่าโฆษณาก็สูงขึ้นกันแบบชนิดเดือนต่อเดือน
* ฟาก MONO ก็ดีวันดีคืนไม่เบา หลังจากในปีนี้จะเริ่มกลับมาเทิร์นอะราวด์กันแล้ว
* ซึ่งแรงส่งหลักมาจากตัวธุรกิจทีวีดิจิตอลเช่นกัน ที่ผลิดอกออกผลสร้างรายได้-กำไรเบ่งบาน
* ถ้าเป็นนักลงทุนสายพื้นฐานเน้นโฟกัสไปที่ WORK แต่ถ้าแนวเทรดดิ้งเล่นกับประเด็นเทิร์นอะราวด์เลือกไปที่ MONO ได้เลย
* หุ้น WHA ยังคงรักษาความโดดเด่นทั้งเทรนด์การเติบโตและมีข่าวดีในมือช่วยหนุนหุ้นตลอด
* ล่าสุด รับปัจจัยบวกชิ้นใหม่คือกรณี ที่ประชุม ครม.เห็นชอบร่างพระราชบัญญัติการพัฒนาระเบียงเศรษฐกิจภาคตะวันออก หรือเรียกกันย่อๆ ว่า พ.ร.บ. EEC
* โดยสิ่งที่ WHA จะได้รับผลบวกจาก พ.ร.บ. ฉบับนี้ คือ โอกาสการขายที่ดินในนิคมอีสเทิร์นซีบอร์ดให้ลูกค้าในช่วงอนาคต
* ฟากนักวิเคราะห์มองบวกขานรับต่อประเด็นนี้เช่นกัน ล่าสุด เคาะราคาเป้าหมายเหนือ 4 บาท อัพไซด์สูงกระจายน่าลงทุน
* หุ้น PTTGC น่าจับตาถึงการเคลื่อนไหวครั้งใหญ่รอบใหม่ เพราะเมื่อช่วงเย็นวานนี้ประกาศแผนดันลูกเข้าระดมทุนในตลาดหลักทรัพย์
* โดยกางแผนส่ง โกลบอลกรีนเคมิคอล หรือ GGC เสนอขายหุ้น IPO ในอนาคต
* งานนี้ ต้องติดตามกันดูต่อไปว่ารายละเอียดเพิ่มเติมในภายหลังจะเป็นอย่างไร แต่ที่แน่ๆ หุ้นในกระดานของ PTTGC น่าจะตอบรับข่าวดีชิ้นนี้ไม่เบา * ปิดท้ายด้วยหุ้น TACC ราคาหุ้นร้อนรับแรงเทรดดิ้งเข้ามาต่อเนื่องไม่หยุดทุกวัน
* เทรนด์ธุรกิจดูแล้วสดใสไม่มีอะไรน่าห่วง เพราะไม่ว่าสินค้าใหม่หรือสินค้าเก่าที่ผลิตออกมาสามารถขายดิบขายดีทั้งสิ้น
* จึงไม่น่าแปลกใจที่ปัจจุบันขึ้นมากลายเป็นหุ้นดาวเด่นของตลาด mai งานนี้ ถ้างบไตรมาส 3 ออกมาโดดเด่นจริงอย่างที่หลายคนตั้งความหวังไว้ มีสิทธิดึง P/E ปัจจุบันระดับ 66 เท่า ถอยลดลงกระจายแน่ * 